次韵王定國南遷回見寄
作者：蘇軾
朝代：宋

paragraphs: 土暈銅花蝕秋水，要須悍石相礱砥。
十年冰蘗戰膏粱，萬里煙波濯紈綺。
歸來詩思轉清激，百丈空潭數魴鯉。
逝將桂浦擷蘭蓀，不記槐堂收劍履。
却思庾嶺今何在，更說彭城真夢耳。
君知先竭是甘井，我願得全如苦李。
妄心不復九迴腸，至道終當三洗髓。
廣陵陽羨何足較，只有無何真我里。
樂全老子今禪伯，掣電機鋒不容擬。
心通豈復問云何，印可聊須答如是。
相逢爲我話留滯，桃花春漲孤舟起。